11. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 228 της 1/13 Σεπτ. 1973 (ΦΕΚ Α΄ 207) Περί συγχωνεύσεων του Ταμείου Γεωργίας, Κτηνοτροφίας και Δασών και του Ταμείου Προστασίας Ελαιοπαραγωγής του καταργηθέντος Νομού Πειραιώς εις τα αντίστοιχα Ταμεία του Νομού Αττικής. Έχοντες υπ’ όψει: 1)Τας διατάξεις: α)Του άρθρ. 6 του Α.Ν. 1500/1950 «περί ρυθμίσεως των εκτός δημοσίας λογοδοσίας Ειδικών Λογαριασμών και περί παροχής εξουσιοδοτήσεως δια την κατάργησιν ή συγχώνευσιν Νομικών Προσώπων Δημοσίου Δικαίου, Ειδικών Ταμείων κλπ., «κυρωθέντος δια του Νόμ. 1646/1951. β)Των άρθρ. 2, 29 και 31 της υπ’ αριθ. 11020/1972 αποφάσεως του Πρωθυπουργού «περί οργανώσεως του Υπουργείου Προγραμματισμού και Κυβερνητικής Πολιτικής» (ΦΕΚ 465/1972 τεύχ. Β΄). 2.Την υπ΄ αριθ. 11300/Δ/1972 απόφασιν του Πρωθυπουργού, «περί προσδιορισμού των αρμοδιοτήτων του παρά τω Υπουργείω Προγραμματισμού και Κυβερνητικής Πολιτικής, Υπουργού παρά τω Πρωθυπουργώ, των Υφυπουργών κλπ.» (ΦΕΚ 473/ 1972 τεύχ. Β΄). 3.Την υπ’ αριθ. 241179/1268/6.4.1973 κοινήν απόφασιν των Υπουργών παρά τω Πρωθυπουργώ, Εσωτερικών και Εθνικής Οικονομίας «περί συστάσεως Διευθύνσεων Γεωργίας και Δασών παρά τη Νομαρχία Αττικής». 4.Την υπ’ αριθ. 542/15.6.1973 γνωμοδότησιν του Ανωτάτου Συμβουλίου Δημοσίων Υπηρεσιών. 5.Την υπ’ αριθ. 442/12.7.1973 γνωμοδότησιν του Συμβουλίου της Επικρατείας, προτάσει των Ημετέρων Υπουργών παρά τω Πρωθυπουργώ, Εθνικής Οικονομίας και Οικονομικών, απεφασίσαμεν και διατάσσομεν: Άρθρ.1.-Τα εις τον καταργηθέντα Νομόν Πειραιώς υφιστάμενα Ταμεία, ήτοι; α)Ταμείον Γεωργίας, Κτηνοτροφίας και Δασών και β)Ταμείον Προστασίας Ελαιοπαραγωγής, συγχωνεύονται αντιστοίχως εις τα παρά τω Νομώ Αττικής, ως συνεστήθη ούτος δια του Ν.Δ. 1147/1972, λειτουργούντα α)Ταμείον Γεωργίας, Κτηνοτροφίας και Δασών και β)Ταμείον Προστασίας Ελαιοπαραγωγής. Άρθρ.2.-Εις το Ταμείον Γεωργίας, Κτηνοτροφίας και Δασών και το Ταμείον Προστασίας Ελαιοπαραγωγής του Νομού Αττικής, περιέρχονται άπαντα τα περιουσιακά στοιχεία, ως και τα δικαιώματα και αι υποχρεώσεις των συγχωνευομένων εις ταύτα Ταμείων. Άρθρ.3.-1.Αι θέσεις του Προσωπικού, των κατά το άρθρ. 1 του παρόντος, προελθόντων εκ της συγχωνεύσεως των Ταμείων, διαρθρούνται ως κάτωθι: α)Ταμείον Γεωργίας, Κτηνοτροφίας και Δασών Νομού Αττικής: Α΄ Κατηγορία – Κλάδος Α1 Διοικητικός: Θέσεις 2 επί βαθμοίς 8ω-6ω. Β΄ Κατηγορία – Κλάδος Β1 Διοικητικός: Θέσεις 9 επί βαθμοίς 11ω-6ω. Γ΄ Κατηγορία – Κλάδος Γ1 Κλητήρων: Θέσεις 2 επί βαθμοίς 13ω – 9ω. β)Ταμείον Προστασίας Ελαιοπαραγωγής Νομού Αττικής: Β΄ Κατηγορία – Κλάδος Διοικητικός: Θέσις 1 επί βαθμοίς 11ω-6ω. 2.Αι ανωτέρω θέσεις καταλαμβάνονται εκ των υπηρετούντων εις τα αντίστοιχα Ταμεία μονίμων υπαλλήλων, με τον βαθμόν ον κέκτηνται, της σειράς αρχαιότητος ρυθμιζομένης εκ του χρόνου της εν τω βαθμώ υπηρεσίας εκάστου, δια πράξεως, του κατά τας κειμένας διατάξεις αρμοδίου Υπηρεσιακού Συμβουλίου. Εις τον Ημέτερον επί της Εθνικής Οικονομίας Υπουργόν, ανατίθεμεν την δημοσίευσιν και εκτέλεσιν του παρόντος. 